Es Nachtshäbche oder das verschwundene Geschoss

Unna da Oma ihrem Bett wo se drinn leit oft noch spät

stond unn das kinne ihr mir glawe imma noch de Pisselhawe.

Frier war es hald e so nur im Hausgang war e Kloo

unne uff da halb Edasch huggd ma sich mit blonkem Po.

Seid domols schunn hadd unsa Groß e gonz schwachi Pinkelbloos.

Wenn se midde in da Naachd durch de Drang iss uffgewacht

schlad se nur die Deck zerick hollt hervor ihr guddes Stick

sitz sich donn weil se noch miede wie e Gluck beim Eierbriede

uff ihr Häbche diese brave unn donn losst se äänfach laafe.

Morjens ohne vill trara wirds donn uff de Kloo getra

ausgespült unn ongeschminkt dass es unnam Bett nidd stinkt.

So gedd das seit Johr unn Daach selbscht seid mir e Bad honn aach

will die Oma nidd fazischde ihre Not so zu verrischde.

Es wär aach nidd onnerscht wor wär nidd kumm mol ebbes vor.

Unn das hadd sich so ergebb unsa Hansi dieser Depp

der kummt äänes Daachs daher unn wollt butze sei Gewehr

mit demm er schießt so im Sport im Verein onn sichrem Ort.

Unn weil in da Kisch vill los gedd er ins Zimma vun da Groß.

Doch was war donn das famos plötzlich gedd das Ding ihm los

hadd der Dirmel jo badauf eine Kugel noch im Lauf

unn wärend er sich grad gebiggt hadd er de Abzuch abgedriggt.

Es war kenn Schade zu verbuche doch wollt er die Kugel suche

sucht im gonze Zimma schunn doch die Kugel bleibt vaschwunn.

Erscht die Oma hadd bei Nacht donn de Kugelfang gemacht.

Ach was hadd die dumm geguggt wie se uff ihrm Häbche huggt

unn plötzlich spiert was fa e Spass ei mei Fiess die werrn jo nass.

Hadd demm Hans sei Kugel doch gebb demm Häbche gladd e Loch

unn iss donn weil kenn me Mumm im Häbche gladd zu leie kumm.

Ma muss soon es war gonz gudd seit das Häbche iss kabudd

gedd die Oma aach zur Nacht uff de Kloo das hadds gebracht.

Unn die Moral vun der Geschicht uff Pisselhawe schießt ma nicht

aach wenn wie bei dieser Sache wenn ma muss noch driwa lache.

Reiner Thielen